Na temelju Javnog poziva za sufinanciranje projekata sredstvima Saveza Alpe Jadran za 2022. godinu od 15. travnja do 31. svibnja 2022. i Zajedničke izjave i Pravilnika o organizaciji i radu Saveza Alpe Jadran, članka 3. stavka 2. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15. i 37/21.) i članka 55. Statuta Koprivničko–križevačke županije („Službeni glasnik Koprivničko–križevačke županije“ broj 7/13., 14/13., 9/15., 11/15.-pročišćeni tekst, 2/18., 3/18.-pročišćeni tekst, 4/20., 25/20., 3/21. i 4/21. - pročišćeni tekst), Župan Koprivničko-križevačke županije 27. lipnja 2022. donio je

**O D L U K U**

**o načinu raspodjele sredstava iz Proračuna Koprivničko-križevačke županije za 2022. godinu namijenjenih sufinanciranju međunarodnih projekata**

**organizacija civilnog društva**

**I.**

Ovom Odlukom utvrđuje se način raspodjele sredstava namijenjenih sufinanciranju međunarodnih projekata udruga za 2022. godinu iz raspoloživih sredstava Proračuna Koprivničko-križevačke županije, u ukupnom iznosu od 80.000,00 (osamdesettisuća) kuna, a koja su u Proračunu za 2022. godinu raspoređena u razdjel 002, glava 203, Program 1082, Aktivnost A 100193.

**II.**

Sredstva navedena u točki I. raspodijelit će se na temelju Javnog poziva za sufinanciranje projekata udruga u 2022. godini ugovorenih u okviru natječaja Saveza Alpe Jadran (u daljnjem tekstu: Poziv) i u skladu s dokumentacijom za provedbu Poziva, čiji je nositelj Koprivničko-križevačka županija, u visini odobrenih sredstava Saveza Alpe Jadran, odnosno do maksimalno 20.000,00 (dvadesettisuća) kuna po projektnom prijedlogu.

**III.**

Dokumentacija za provedbu Poziva iz točke II. ove Odluke obuhvaća:

1. Tekst Javnog poziva
2. Upute za prijavitelje
3. Obrasce za prijavu projekta
4. Dodatnu dokumentaciju
5. Obrasce za provedbu projekta i izvještavanje.

Obrasci za prijavu iz stavka 1. ove točke su:

* Obrazac opisa projekta
* Obrazac proračuna projekta.

Dodatna dokumentacija iz stavka 1. ove točke je:

* Preslika odluke Upravnog odbora Saveza Alpe Jadran o prihvaćanju sufinanciranja
* D1 Obrazac izjave prijavitelja
* Preslika potvrde o ostvarenoj financijskoj potpori iz nekog drugog izvora financiranja (ukoliko je primjenjivo), odnosno dokaz o osiguranim ostalim financijskim sredstvima namijenjenima provedbi projekta
* Obrazac izjave o nepostojanju dvostrukog financiranja
* Potvrda Porezne uprave o nepostojanju javnih dugovanja
* Uvjerenje da se ne vodi kazneni postupak, ne starije od šest mjeseci, protiv osobe ovlaštene za zastupanje prijavitelja (koja je potpisala obrasce za prijavu) i voditelja projekta
* Popis priloga koje je potrebno priložiti uz prijavu.

Obrasci za provedbu projekta i izvještavanje iz stavka 1. ove točke su:

- Obrazac ugovora o financiranju projekta

- Obrazac opisnog izvještaja provedbe projekta

- Obrazac financijskog izvještaja provedbe projekta.

IV.

Poziv i dokumentacija za provedbu Poziva iz točke III. objavljuje se u cijelosti na mrežnim stranicama Koprivničko-križevačke županije ([www.kckzz.hr](NULL)).

V.

Koprivničko-križevačka županija nadležna je za provedbu postupka.

Povjerenstvo za provjeru uvjeta Poziva A100193 provesti će postupak otvaranja zaprimljenih prijava. Povjerenstvo se sastoji od predsjednika i dva člana koje imenuje Župan Koprivničko-križevačke županije iz redova službenika Koprivničko-križevačke županije i zaposlenika proračunskih korisnika.

Povjerenstvo za dodjelu sredstava provesti će postupak evaluacije zaprimljenih projektnih prijava koje su uspješno ispunile provjeru propisanih uvjeta Poziva te utvrditi prijedlog iznosa sredstava koji će se dodijeliti prijaviteljima. Povjerenstvo se sastoji od predsjednika i četiri člana koje imenuje Župan Koprivničko-križevačke županije iz redova službenika Koprivničko-križevačke županije i zaposlenika proračunskih korisnika.

VI.

Na temelju provedenog postupka evaluacije pristiglih zahtjeva, odnosno prijedloga o dodjeli sredstava, Župan Koprivničko-križevačke županije donosi Zaključak o rasporedu sredstava Proračuna Koprivničko-križevačke županije za 2022. godinu za sufinanciranje projekata udruga ugovorenih u 2022. godini u okviru natječaja Saveza Alpe Jadran.

Na temelju Zaključka iz stavka 1. ove točke, Koprivničko-križevačka županija će s nositeljima projekata sklapati pojedinačne ugovore.

VII.

Zaključak iz točke VI. ove Odluke objavit će se na mrežnim stranicama Koprivničko-križevačke županije ([www.kckzz.hr](NULL)).

VIII.

Za provedbu ove Odluke nadležna je Služba ureda župana.

IX.

Ova Odluka stupa na snagu danom donošenja i obavit će se u „Službenom glasniku Koprivničko-križevačke županije“.

Ž U P A N

KOPRIVNIČKO-KRIŽEVAČKE ŽUPANIJE

KLASA: 230-02/22-01/303

URBROJ: 2137-01/11-22-1 Ž U P A N

Koprivnica, 27. lipanj 2022. Darko Koren, ing. građ., v.r.